དེང་འདིར་འདོད་པའི་སྐོར་ནས་ཀྲུང་གོའི་སྤྱི་ཚོགས་ནི་སྣ་མང་སྣེ་འདུས་དང་ཕྱོགས་གཅིག་ཏུ་འདུ་ཐབས་མེད་པའི་མཐར་ལྷུང་འདུགབློ་ཁོག་དོག་པོ་དང་དཀྱེལ་ཡངས་གཉིས་ཀ་མཉམ་པོར་གནས།སྐྱེ་བོ་འགའ་ཞིག་ནི་ཤིན་ཏུ་རྙིང་ཞེན་ཆེ་བ་སྟེ།མཚན་མའི་སྐོར་གླེང་བ་ཙམ་གྱིས་ངོ་མདངས་འགྱུར་བར་བྱེད།ཁྱིམ་བདག་མང་པོ་ཞིག་གིས་བྱིས་པར་ངོ་ཚ་བ་དང་འཛེམ་བག་ཆེན་པོས་འདོད་པའི་སྐོར་གྱི་སློབ་གསོ་གཏོང་གིན་ཡོད།གཞོན་ནུ་ཚོའི་མཚན་མའི་སྐོར་གྱི་རིག་སྒོ་འབྱེད་པ་དེའང་ལྐོག་ཏུ་ཆགས་སྲེད་ཀྱི་གློག་བརྙན་ལྟ་བ་སོགས་ཏེ་རང་སྦྱོང་གི་རྣམ་པར་གནས།ཡང་ཕྱོགས་གཞན་ཞིག་ནས་བཤད་ནས།ཁྱེད་ཀྱིས་སན་ལི་ཐོན་ལྟ་བུའི་གནས་སྣ་ཚོགས་ནས་སེམས་རྒྱ་ཡངས་པའི་གཞོན་ནུ་ཕོ་མོ་ཚོས་ཆང་ཁང་ན་ཞག་གཅིག་གི་ཉལ་རོགས་བཙལ་བ་མཐོང་ཐུབ་ལ།ཟས་ཅོག་གི་མཐའ་རུ་སྐྱེས་པ་རྣམས་ཀྱིས་འཛེམ་བག་མེད་པར་བུད་མེད་ཚོའི་གམ་ནས་ཆགས་སྲེད་ཀྱི་དགོད་གཏམ་སྨྲ་བའང་ཐོས་ཐུབ།དེ་བཞིན་ལས་ཀ་ལས་ས་དང་མི་དང་མིའི་བར་དུ་འབྲེལ་ལམ་འཛུགས་ས་དག་ནས་འདོད་པའི་སུན་གཙེར་བཟོ་མཁན་མང་པོ་འདུག་མོད་ཀུན་གྱིས་ཤེས་ས་ནས་ཆེད་དུ་དེ་ལ་རྒོལ་མཁན་གྱི་བུད་མེད་ནི་ཧ་ཅང་ཉུང་།བུད་མེད་འགའ་ཞིག་ནི་འདོད་པའི་སུན་གཙེར་དང་གནོད་འཚེ་ཕོག་པ་ལ་བརྟེན་ནས་མཚན་སྙན་བརླག་ཅིང་།སྡུག་བསྔལ་གྱི་རྒྱ་རུ་ཚུད་དེ་ཐར་ལམ་མི་རྙེད་པར་གཞན་གྱི་བརྙས་སྨོད་འོག་འཚོ་བཞིན་ཡོད།